የአምቦ ዩኒቨርሲቲ የኮቪድ 19 ምርመራ ላብራቶሪ ጀመረ
አምቦ፡- የአምቦ ዩኒቨርሲቲ የኮቪድ 19 የምርመራ ላብራቶሪ ማዕከል የፌዴራልና የክልሉ ከፍተኛ ባለስልጣ ኖች በተገኙበት በዛሬው ዕለት በይፋ ሥራ ጀምሯል። 
የምርመራ ማዕከሉ ስራ መጀመር ትናንት ይፋ በሆነበት ወቅት የጤና ጥበቃ ሚኒስቴር ሚኒስትር ዴኤታ ዶክተር ደረጃ ጉተማ እንዳስረዱት፤ ኮቪድ 19 በሀገሪቱ ከተከሰተ ጀምሮ ህብረተሰቡን ከወረርሽኙ ለመታደግና ስርጭትን ለመግታት በርካታ ስራዎች ተሰርተዋል። ከነዚህም አንዱ የምርመራ ላብራቶሪዎችን ማስጀመር ሲሆን በአምቦ ዩኒቨርሲቲ ሥራ የጀመረው ማዕከልም በቀን ከ560 እስከ አንድ ሺ ሰዎችን መመርመር የሚያስችል ነው። ይህም የሀገሪቱን በቀን የመመርመር አቅም ወደ ስምንት ሺ ያሳድገዋል። 
ከሁሉም በፊት ግን ህብረተሰቡ እራሱን ከቫይ ረሱ እንዲከላከል የተነገሩትን ቅድመ ጥንቃቄዎች
 እንዲተገብርና በጤና ባለሙያዎች ላይ ያለውን ጫናም እንዲቀንስ ሚኒስትር ዴኤታው አሳስበዋል። የአምቦ ዩኒቨርሲቲ ያስጀመረው የኮቪድ 19 የምርመራ ማዕከል ዩኒቨርሲቲው የተጣለበትን ማህበራዊ ሃላፊነት እየተወጣ እንዳለ ማሳያነው ብለዋል። 
የኦሮሚያ ጤና ቢሮ ሃላፊ ዶክተር መንግስቱ በቀለ በበኩላቸው ባስተላለፉት መልዕክት ክልሉ ዋና ትኩረቱ የመመርመሪያ መሳሪያዎችን ቁጥር ማብዛት ሳይሆን ሰዎች አስቀድመው እራሳቸውን ከቫይረሱ የሚጠብቁባቸውን መንገዶች ማስገንዘብና ተፈጻሚነቱን መከታተል እንደሆነ ተናግረዋል። ምዕራብ ሸዋ ዞን ከኮቪድ ስርጭት አንጻር ካሉት የኦሮሚያ ዞኖች በሁለተኛ ደረጃ ላይ እንደሚገኝ የጠቀሱት ሃላፊው፤ የመመርመሪያ መሳሪያው ሥራ መጀመር ስርጭቱን ለመቆጣጠር የሚደረገውን ርብርብ ያግዛል ብለዋል። 
የአካባቢው ህብረተሰብ የፊት ማስኮችን በማድረግና የእጅ ንጽህናን በመጠበቅ እራሱን
 ከቫይረሱ እንዲከላከልም ዶክተር መንግስቱ አሳስበዋል። ቫይረሱን አስመልክቶ መንግስት ሥራ ላይ ያዋላቸውን አዋጆች በሙሉ መተግበር ጥቅሙ ለራስና ለሀገር እንደሆነም ተናግረዋል። በክልሉ ዛሬ ስራ የጀመረውን የአምቦ ዩኒቨርሲቲ ኮቪድ 19 ምርመራ ላብራቶሪን ጨምሮ 11 የመመርመሪያ ማዕከላት መኖራቸውንና በቫይረሱ የተጠቁ ሰዎች የሚታከሙባቸው 22 ሆስፒታሎች መኖራቸውን ጠቅሰዋል። 
የአምቦ ሪፈራል ሆስፒታል ዋና ስራ አስፈጻሚና የጤና ኮሌጁ ዳይሬክተር ዶክተር ጉታ ኢማና በበኩላቸው እንደተናገሩት፤ እስካአሁን በዞኑ ከ22 በላይ ሰዎች በቫይረሱ መጠቃታቸውን ጠቅሰው የምርመራ ላብራቶሪው መጀመሩ ለዞኑና ለአካባቢው ማህበረሰብ ጠቀሜታው የጎላ ነው። የመመርመሪያ መሳሪያው በወለጋ ዩኒቨርሲት ትብብር የተገኘ እንደሆነና በአጠቃላይ እስከ 10 ሚሊዮን ብር ወጪ ተደርጎበታል። ዩኒቨርሲቲው መንግስት የኮቪድ 19ን ስርጭት ለመግታት የሚያደርገውን ጥረት
 የሚደግፍ ስራ እየሰራ ይገኛል። 
እስከዛሬ በዞኑ ከመቶ በላይ የሚሆኑ ሰዎች ምርመራ ሲደረግላቸው የነበረው በአዳማና ነቀምቴ የመመርመሪያ ማዕከሎች እንደነበር የጠቀሱት ዶክተር ጉታ፤ «ይህ ማዕከል ለአካባቢው ህብረተሰብ በቅርበት አገልግሎት የሚሰጥ መሆኑ ችግርን የሚቀርፍ ነው» ብለዋል። ከዚህም በተጨማሪ ዩኒቨርሲቲው 15 ሺ ሌትር የንጽህና መስጫ ሳኒታይዘር በራሱ ላብራቶሪ በማምረት ለህብረተሰቡ በማከፋፈል ላይ እንዳለ ገልጸዋል። 
በተጨማሪም ግንዛቤ የመስጠት፣ የምግብና የቁሳቁስ ድጋፎችን የማድረግ ተግባራትን መፈጸሙን ተናግረዋል። «በሽታውን መቆጣጠር ቅድሚያ የሚሰጠው ጉዳይ ነው» ያሉት ዳይሬክተሩ ኮሌጁ በቀጣይም የጀመራቸውን ስራዎች አጠናክሮ እንደሚቀጥል አስገንዝበዋል። 
ዛሬ ስራ የጀመረው የአምቦ ዩኒቨርሲቲ የኮቪድ 19 ምርመራ ማዕከል ለክልሉ 11ኛው ሲሆን በሀገር አቀፍ ደረጃ ደግሞ 40ኛ እንደሆነ ተጠቁሟል።
አዲስ ዘመን ሰኔ 20/2012
እያሱ መለሰ